4. การประกอบธุรกิจของแต่ละสายผลิตภัณฑ์

4.1 ) ลักษณะผลิตภัณฑ์หรือบริการ

บริษัทฯ เป็นผู้ผลิตสินค้าเครื่องใช้ไฟฟ้าภายในบ้าน ได้แก่ ตู้เย็น พัดลม
พัดลมระบายอากาศและเครื่องปั๊มน้ำ บริษัทฯ
ได้รับความร่วมมือและช่วยเหลือในด้านเทคโนโลยีการพัฒนาออกแบบและการผลิตจากบริษัท มิตซูบิชิ
อีเลคทริก คอร์ปอเรชั่น ประเทศญี่ปุ่น โดยเน้นการผลิตผลิตภัณฑ์ที่มีคุณภาพ ความปลอดภัย
และใช้เทคโนโลยีที่ทันสมัย เพื่อให้สินค้าสามารถตอบสนองได้ตรงกับความต้องการของลูกค้า
และแข่งขันกับคู่แข่งขันในตลาดได้

ผลิตภัณฑ์ตู้เย็น เป็นผลิตภัณฑ์หลักในการผลิตและจำหน่ายของบริษัทฯ บริษัทฯ
ได้นำแนวความคิดสำหรับการพัฒนาผลิตภัณฑ์ตู้เย็นที่ตอบสนองต่อทุกๆ ไลฟ์สไตล์ ดังนี้

1)  Unique Design การออกรูปลักษณ์ภาพนอกที่โดดเด่น สวยงาม
    สร้างความแตกต่างอย่างชัดเจน สวยสง่า โดดเด่นพร้อมสีสันสวยงาม
    เสมือนเฟอร์นิเจอร์ชิ้นงามเข้ากับการตกแต่งภายในบ้านได้อย่างลงตัว

2)  Easy to Use ความสะดวกสบายในการใช้งาน
    การออกแบบที่ลงตัวภายในตู้เย็นสำหรับความสะดวกในการใช้ตู้เย็นในขนาดต่างๆ
    ไม่ว่าจะเป็นตู้เย็น 1 ประตู 2 ประตู 3 ประตู หรือตู้เย็นรุ่นใหม่ Smart Freezer

3)  Healthy Technology เทคโนโลยีการถนอมอาหารเพื่อสุขภาพที่ดี
    การออกแบบสร้างพื้นที่แห่งความสะอาดด้วยเทคโนโลยี อาทิ

  - แผ่นกรองนาโนไททาเนี่ยมพร้อมหลอดแสงวี-เลด ลดกลิ่นได้รวดเร็วกว่าเดิมถึง 12 เท่า

  - Anti-bacteria ผนังภายในช่องแช่แข็งและช่องแช่เย็นผสมสารแอนตี้แบคทีเรีย
  ช่วยยับยั้งการเจริญเติบโตของเชื้อแบคทีเรีย

  - ช่องแช่ผักอานุภาพแสงสีส้ม ติดตั้งหลอด LED แหล่งกำเนิดแสงสีส้ม
  ช่วยรักษาคุณค่าวิตามินซีในผักใบเขียวได้นานวัน

  - ระบบกระจายความเย็นรอบทิศทางผสานประจุลบ
  ส่งความเย็นสู่ชั้นวางขวดหรือทุกมุมของการแช่ให้อาหารคงความสดและเพิ่มความชุ่มชื้นภายในตู้

4) High Quality มาตรฐานคุณภาพสินค้าสูงที่ลูกค้ามั่นใจและเชื่อมั่น

Premium Safetyมาตรฐานความปลอดภัยเหนือระดับมาตรฐานเฉพาะของผลิตภัณฑ์มิตซูบิชิอีเลคทริค
ที่คำนึงถึงความปลอดภัยในการใช้งานสูงสุดแก่ผู้บริโภค ชิ้นส่วนวัสดุต่างๆ
ในผลิตภัณฑ์ได้ถูกคัดสรรเลือกใช้ และเพิ่มเติมตามเกณฑ์ดังนี้ ใช้วัสดุที่ไฟไม่ลุกลามในชิ้นส่วนต่างๆ
ใช้ชิ้นส่วนเพิ่มเติมเพื่อป้องกันกระแสไฟฟ้ารั่ว อุปกรณ์ตัดกระแสไฟฟ้าเมื่อกระแสไฟเกินกำหนด
รวมถึงชิ้นส่วนที่ป้องกันความร้อนเกิน เป็นต้น

นอกจากนั้น บริษัทฯ
มีการพัฒนาผลิตภัณฑ์ให้เป็นไปตามมาตรฐานความปลอดภัยข้อกำหนดในด้านการประหยัดพลังงาน
รวมถึงการใช้วัสดุวัตถุดิบที่เป็นมิตรต่อสิ่งแวดล้อมตามข้อกำหนด RoHS

ปัจจุบันบริษัทฯ ได้มีการผลิตตู้เย็นในประเภทต่างๆ เช่น ตู้เย็น 1 ประตู 2 ประตู 3 ประตู
และตู้แช่แข็ง เป็นต้น
ซึ่งมีสายการผลิตของขนาดของตู้เย็นในแต่ละประเภทที่ตรงกับความต้องการของตลาดทั้งในประเทศและต่างประเทศ
นอกจากนั้นยังได้มีการพัฒนารุ่นใหม่ ๆ เช่น ตู้เย็น 2 และ 3 ประตู ที่มีช่องแช่แข็งด้านล่าง
(Smart Freezer) ที่มีความแตกต่างของทางเลือกของความต้องการใช้ของผู้ซื้อ

ผลิตภัณฑ์พัดลมและพัดลมระบายอากาศ บริษัทฯ ได้มีการผลิต พัดลม เป็นผลิตภัณฑ์แรกของบริษัทฯ
ตั้งแต่เริ่มก่อตั้งบริษัทฯ เมื่อปี พ.ศ.2507 และในปี พ.ศ.2509 บริษัทฯ
ก็ได้มีการเริ่มการผลิตพัดลมระบายอากาศ บริษัทฯ ได้เน้นการพัฒนาและออกแบบผลิตภัณฑ์
เพื่อให้มีระบบการกระจายลมเหมาะกับการใช้งาน มีมอเตอร์ไฟฟ้าที่มีความทนทานและปลอดภัย
มีการออกแบบให้มีรูปลักษณ์สีสันเหมาะกับยุคสมัย
รวมถึงการพัฒนาผลิตภัณฑ์ให้เป็นตามมาตรฐานความปลอดภัย
และข้อกำหนดด้านประหยัดพลังงานและการใช้ชิ้นส่วนและวัตถุดิบที่คำนึงต่อผลกระทบของสิ่งแวดล้อมตามข้อกำหนด
RoHS

บริษัทฯ ได้มีการพัฒนาพัดลมในแบบต่างๆ เพื่อที่ให้เหมาะกับการใช้งาน
ปัจจุบันได้มีการผลิตในแบบต่างๆ เช่น พัดลมแบบตั้งโต๊ะ แบบตั้งพื้น แบบตั้งพื้นกึ่งตั้งโต๊ะ แบบติดผนัง
แบบโคจร และแบบติดตั้งเพดาน ซึ่งแต่ละแบบจะมีรุ่นที่มีขนาดใบพัดตามความเหมาะสม
รวมถึงการพัฒนามอเตอร์พัดลมแบบปิดที่มีประสิทธิภาพสูง ป้องกันสิ่งแปลกปลอม
มีความทนทานต่อการใช้งาน

พัดลมระบายอากาศ บริษัทฯ ได้มีการผลิตในหลายแบบ
เพื่อที่ให้เหมาะสมกับการใช้งานและการติดตั้งกับสถานที่ อาคาร บ้านเรือน หรือห้องต่างๆ เช่น
พัดลมระบายอากาศแบบติดผนัง แบบติดกระจก แบบฝังฝ้าไม่ต้องใช้ท่อระบายอากาศ
และแบบต่อท่อฝังฝ้า ซึ่งการพัฒนาพัดลมระบายอากาศจะคำนึงถึงการระบายอากาศที่มีแรงดันสูง
ความสะดวกในการติดตั้งใช้งาน มีการออกแบบใบพัดพิเศษโดยยึดหลัก Aerodynamics
ที่ควบคุมการเคลื่อนไหว การปรวนแปรและการหมุนวนของอากาศให้เกิดน้อยที่สุด
ช่วยลดเสียงรบกวน นอกจากนั้นการพัฒนาพัดลมระบายอากาศให้เป็นไปตามมาตรฐานความปลอดภัย
ข้อกำหนดในด้านการประหยัดพลังงาน และการใช้วัสดุ วัตถุดิบที่คำนึงถึงผลกระทบต่อสิ่งแวดล้อม

เครื่องปั๊มน้ำ บริษัทฯ ได้มีการผลิตเครื่องปั๊มน้ำที่มีแรงดันสูบน้ำและส่งน้ำสูง
ซึ่งได้นำการออกแบบและการพัฒนาเทคโนโลยีของเครื่องปั๊มน้ำจากประเทศญี่ปุ่นมาผลิตและผลิตผลิตภัณฑ์ให้เป็นไปตามมาตรฐานความปลอดภัย
และใช้ชิ้นส่วนและวัตถุดิบที่คำนึงต่อผลกระทบของสิ่งแวดล้อมตามข้อกำหนด RoHS บริษัทฯ
ได้มีการผลิตเครื่องปั๊มน้ำในแบบต่างๆ ให้เหมาะกับการใช้งานของผู้ใช้ เช่น
เครื่องปั๊มน้ำแบบสูบน้ำจากบ่อน้ำ หรือถังพักน้ำ แบบทำงานอัตโนมัติตามจังหวะการเปิด-ปิดก๊อกน้ำ
และบริษัทฯ ได้มีการพัฒนา เครื่องปั๊มน้ำแบบทำงานอัตโนมัติแรงดันคงที่ (Constant Pressure
Pump) และล่าสุดบริษัทฯ ได้มีการพัฒนาการผลิตรุ่นใหม่ คือ เครื่องปั๊มน้ำแบบอินเวอร์เตอร์
ที่มีระบบการควบคุมการทำงานซึ่งประหยัดพลังงาน
(ควบคุมการใช้พลังงานสัมพันธ์กับปริมาณการใช้)นอกจากเครื่องปั๊มน้ำมีแบบต่างๆ ให้เลือกแล้ว
แต่ละแบบบริษัทฯ ยังได้มีการผลิตแยกรุ่นตามขนาดและกำลังเครื่อง
เพื่อให้เลือกใช้ตามความเหมาะสมกับการใช้งาน

4.2) การตลาดและภาวะการแข่งขัน

ในปี 2552 ภาพรวมภาวะอุตสาหกรรมไฟฟ้าและอิเล็กทรอนิกส์
มีภาวะการส่งออกปรับตัวลดลงร้อยละ 12
เนื่องจากการปรับตัวจากความต้องการในตลาดโลกลดลงจากภาวะวิกฤตเศรษฐกิจ
โดยเฉพาะตลาดสำคัญที่มีสัดส่วนการส่งออกมากที่สุด ได้แก่ ตลาดอาเซียน
ที่มีสัดส่วนการส่งออกถึงร้อยละ 16.5

ตลาดเครื่องใช้ไฟฟ้าและอิเล็กทรอนิกส์ในประเทศปี 2552 เป็นไปอย่างชะลอตัว
โดยในภาพรวมมูลค่าตลาดลดลงประมาณร้อยละ 3 เมื่อเทียบกับปี 2551
โดยสาเหตุจากสภาพเศรษฐกิจไม่ดี ทำให้ผู้บริโภคชะลอการซื้อสินค้าออกไป
นอกจากนี้ในช่วงที่เศรษฐกิจโลกชะลอตัว
อาจมีสินค้าราคาถูกจากต่างประเทศเข้ามาแย่งส่วนแบ่งตลาดในประเทศมากขึ้น
ผู้บริโภคส่วนหนึ่งอาจปรับเปลี่ยนพฤติกรรมการบริโภคสินค้าที่มีราคาไม่แพงแทน

สำหรับในช่วงไตรมาสแรกของปี 2553 ที่ผ่านมา ภาพรวมเศรษฐกิจโลก เศรษฐกิจหลายๆ
ประเทศเริ่มขยายตัว บางประเทศยังอยู่ในภาวะหดตัว
แต่มีสัญญาณการฟื้นตัวดีขึ้นอย่างต่อเนื่องจากการส่งออกและการบริโภคที่ขยายตัว
สำหรับในภาคอุตสาหกรรมไทย เครื่องชี้ภาวะเศรษฐกิจอุตสาหกรรมต่างๆ
ส่งสัญญาณการฟื้นตัวอย่างชัดเจนแต่ก็ได้รับผลกระทบจากสถานการณ์การชุมนุมทางการเมืองที่ผ่านมา

บริษัทฯ มี 3 ฐานตลาดหลัก ได้แก่ ตลาดในประเทศ ตลาดประเทศญี่ปุ่นและตลาดต่างประเทศอื่นๆ
ซึ่งในปีงบประมาณ 2552 มีสัดส่วนเท่ากับร้อยละ41:44:15 ตามลำดับ
โดยตลาดในประเทศได้จัดจำหน่าย ผ่านบริษัท มิตซูบิชิ อีเล็คทริค กันยงวัฒนา จำกัด
ซึ่งมีร้านตัวแทนจำหน่ายอยู่ ทั่วทุกภูมิภาค ของประเทศไทย

สำหรับตลาดต่างประเทศบริษัทฯ ได้ส่งออกโดยผ่านบริษัทในกลุ่มมิตซูบิชิ อีเลคทริค เป็นส่วนใหญ่
ซึ่งมีตัวกลางจัดจำหน่ายอยู่ทั่วโลกทั้งในตลาดเอเชีย โอเชียเนีย ตลาดตะวันออกกลาง เป็นต้น

ตลาดภายในประเทศ ยอดการจำหน่ายผลิตภัณฑ์ของบริษัทฯ ในช่วงปีงบประมาณที่ผ่านมา
มียอดที่เกินจากเป้าหมายและมียอดเติบโตจากช่วงเดียวกันของปีงบประมาณก่อน
ซึ่งเป็นผลจากการขายที่ดีในทุกผลิตภัณฑ์โดยเฉพาะผลิตภัณฑ์พัดลมและตู้เย็น
ซึ่งยังคงครองตำแหน่งแนวหน้าของตลาดระดับกลางจนถึงตลาดระดับบนอยู่ สำหรับตลาดตู้เย็น
จากการพัฒนาผลิตภัณฑ์ของบริษัทฯ ที่ได้มีการออกแบบรูปลักษณ์ที่สวยงามทันสมัย
และสะดวกกับการใช้ที่ง่าย ทำให้ได้รับการตอบสนองที่ดีในตลาด คู่แข่งรายอื่นๆ
ได้มีการออกแบบต่างๆ เข้ามาแข่งขัน
รวมถึงบางรายได้ปรับแนวการตลาดกลับเข้ามาแข่งขันในตลาดตู้เย็น 1
ประตูสำหรับกลุ่มธุรกิจอสังหาริมทรัพย์และการก่อสร้างค่อนข้างชะลอตัว
ทำให้การขายผลิตภัณฑ์เครื่องปั๊มน้ำและ พัดลมระบายอากาศชะลอตัว อย่างไรก็ตาม
จากการดำเนินกิจกรรมการสนับสนุนการขายร่วมกับตัวแทนบริษัทขาย
ประกอบกับมาตรการกระตุ้นเศรษฐกิจจากภาครัฐทำให้มียอดการจำหน่ายได้ใกล้เคียงกับเป้าหมาย

ตลาดญี่ปุ่น ตลาดสินค้าเครื่องใช้ไฟฟ้ายังคงมีความเข้มงวดในการแข่งขัน
ภาวะเศรษฐกิจที่ถดถอยทำให้ผู้บริโภคในตลาดญี่ปุ่นระมัดระวังการใช้จ่าย หรือชะลอการเลือกซื้อในปี
2552 ที่ผ่านมา รัฐบาลญี่ปุ่นได้มีโครงการ Eco - Point System
ส่งเสริมการรักษาสภาพสิ่งแวดล้อม โดยส่งเสริมให้คนญี่ปุ่นซื้อสินค้า “สีเขียว”
ซึ่งจะได้รับแต้มสะสมเพื่อแลกสินค้าได้อีกต่อหนึ่งส่งผลปัจจัยบวกต่อสินค้า เช่น เครื่องปรับอากาศ
ตู้เย็น เป็นต้น สำหรับการจำหน่ายของบริษัทฯ ในปีที่ผ่านมามียอดที่เกินจากเป้าหมาย ทั้งนี้
จากการพัฒนาผลิตภัณฑ์รุ่นใหม่ๆ เข้าไปในตลาด
และการดำเนินกลยุทธ์การตลาดทั้งในด้านผลิตภัณฑ์และช่องทางการจัดจำหน่าย
รวมทั้งการวางแผนการขายและแผนการผลิตให้สอดคล้องกับความต้องการของตลาดเพื่อรักษาสัดส่วนการขายในตลาด

สำหรับการส่งออกไปตลาดต่างประเทศอื่นๆ ยังคงมีการแข่งขันสูงทั้งในด้านราคาและด้านการพัฒนา
ผลิตภัณฑ์ รวมถึงข้อกำหนดต่างๆ ในแต่ละตลาด ในด้านมาตรฐานผลิตภัณฑ์ การประหยัดพลังงาน
เป็นต้น

ประกอบกับภาวะเศรษฐกิจถดถอยที่ผ่านมา บริษัทฯ
ได้มีการปรับเปลี่ยนกลยุทธ์การตลาดในแต่ละประเทศ
โดยมุ่งเน้นให้มีผลิตภัณฑ์มีความแข็งแกร่งด้านต้นทุน และแข่งขันในตลาดได้เป็นหลัก
รวมทั้งการพัฒนาผลิตภัณฑ์รุ่นใหม่ๆ เข้าสู่ตลาด
ในช่วงปีที่ผ่านมามียอดการจำหน่ายสำหรับตลาดต่างประเทศอื่นๆ ใกล้เคียงกับค่าเป้าหมาย

ในปีที่ผ่านมา
จากภาวะอากาศที่ร้อนมากขึ้นและมีช่วงระยะเวลายาวนานกว่าเดิมทำให้การขายสินค้าเครื่องทำความเย็นเป็นไปได้ดี
ซึ่งในปีงบประมาณ 2552 นี้ ทั้งยอดการผลิตและยอดการจำหน่ายผลิตภัณฑ์
พัดลมและพัดลมระบายอากาศนับรวมกันมียอดเกินกว่า 1 ล้านเครื่อง
ถือเป็นสถิติการขายที่สูงมากของบริษัทฯ ในช่วงที่ดำเนินการมา

4.3) กระบวนการผลิตผลิตภัณฑ์และการบริการ

บริษัทฯ มีโรงงานผลิต ตั้งอยู่เลขที่ 67 หมู่ 11 ถนนบางนา - ตราด กม.20 ตำบลบางโฉลง
อำเภอบางพลี จังหวัดสมุทรปราการ 10540 ใช้เป็นโรงงานผลิตสินค้าประเภทตู้เย็น พัดลม
พัดลมระบายอากาศ และเครื่องปั๊มน้ำของบริษัทฯ

(ก) กระบวนการผลิตผลิตภัณฑ์

บริษัทฯ ได้มีกระบวนการผลิตผลิตภัณฑ์ โดยเริ่มจาก กระบวนการพัฒนาผลิตภัณฑ์
ซึ่งในการพัฒนาผลิตภัณฑ์รุ่นใหม่ๆ บริษัทฯ
ได้รับความร่วมมือและประสานงานในการออกแบบผลิตภัณฑ์และเทคโนโลยี่การผลิต จากบริษัท
มิตซูบิชิ อีเลคทริก คอร์ปอเรชั่น ประเทศญี่ปุ่น ซึ่งได้มีการศึกษา และสำรวจความต้องการของตลาด
และนำไปสู่กระบวนการตกลงสเปคความต้องการกับลูกค้า จากนั้นบริษัทฯ
จะดำเนินการพัฒนาผลิตภัณฑ์รุ่นใหม่ออกมา
และนำไปสู่กระบวนการผลิตผลิตภัณฑ์ตามคำสั่งซื้อของลูกค้า

ลักษณะของการผลิตผลิตภัณฑ์ของบริษัทฯ มีลักษณะเป็นระบบการผลิตผลิตภัณฑ์แบบเชิงมวล (Mass
Production) จากกระบวนการรับคำสั่งซื้อจากลูกค้า บริษัทฯ
จะดำเนินการเข้าสู่กระบวนการวางแผนการผลิตและกระบวนการจัดหา จัดซื้อวัตถุดิบและชิ้นส่วน
อุปกรณ์สำหรับใช้ในการผลิต จากนั้นก็จะดำเนินการเข้าสู่กระบวนการผลิต
ซึ่งจะดำเนินการผลิตตามแผนการผลิตที่กำหนด ตามสายงานการผลิตและแต่ละผลิตภัณฑ์
ซึ่งจะมีกระบวนการย่อยที่สำคัญในการผลิต ได้แก่ งานผลิตชิ้นส่วน งานเตรียมอุปกรณ์การผลิต
และงานประกอบและบรรจุเป็นสินค้าสำเร็จรูป เป็นต้น

ในกระบวนการผลิตผลิตภัณฑ์ บริษัทฯได้ตระหนักถึงคุณภาพที่ดีของผลิตภัณฑ์
จะมีกระบวนการตรวจสอบคุณภาพของผลิตภัณฑ์ในทุกๆ ขั้นตอนของกระบวนการผลิต
ซึ่งทำให้มั่นใจถึงคุณภาพของผลิตภัณฑ์ของบริษัทฯ ก่อนการส่งมอบสินค้าสู่ตลาด

(ข) การบริการด้านผลิตภัณฑ์ของบริษัทฯ

บริษัทฯ มีหน่วยงานที่รับผิดชอบงานการประกันคุณภาพสินค้าและบริการ
ซึ่งจะประสานงานกับตัวแทนจัดจำหน่ายสินค้าของบริษัทฯ ทั้งตลาดในประเทศและตลาดต่างประเทศ
ในการดำเนินการให้ข้อมูลข่าวสารทางเทคนิคสำหรับผลิตภัณฑ์
การอบรมความรู้ทางเทคนิคสำหรับผลิตภัณฑ์รุ่นใหม่ การวิเคราะห์สาเหตุและวิธีการ แก้ไขปัญหา
การให้คำปรึกษาและข้อแนะนำการติดตั้ง การใช้ผลิตภัณฑ์ การจัดหาอะไหล่และ
อุปกรณ์การบริการหลังการขาย
รวมถึงการประสานงานและดำเนินการร่วมกับตัวแทนจัดจำหน่ายสินค้าของบริษัทฯ
ในการแก้ไขปัญหาคุณภาพที่อาจเกิดขึ้นอย่างรวดเร็ว

4.4) ผลกระทบต่อสิ่งแวดล้อม

บริษัทฯ ตระหนักในผลกระทบต่อสิ่งแวดล้อมอันเกิดจากกระบวนการผลิตผลิตภัณฑ์รวมถึงงานบริการ
ของบริษัทฯ บริษัทฯ ได้มีการจัดตั้งนโยบายสิ่งแวดล้อม (Environmental Policy)
ซึ่งตระหนักเสมอถึงการประกอบการโดยคำนึงถึงการสร้างสมดุลต่อสิ่งแวดล้อมโลกและสิ่งแวดล้อมในสังคมท้องถิ่น
และจัดสร้างระบบการจัดการสิ่งแวดล้อม (Environmental Management System : EMS)
ที่มีความสอดคล้องตามข้อกำหนดในมาตรฐาน ISO 14001 เป็นเกณฑ์

ในปีที่ผ่านมา บริษัทฯ ได้มีการดำเนินกิจกรรมต่างๆ ที่ตอบสนองต่อนโยบายสิ่งแวดล้อม เช่น
กิจกรรมสำคัญๆ ดังต่อไปนี้

- กิจกรรมการผลิตผลิตภัณฑ์ที่ไม่ทำอันตรายต่อมนุษย์และต่อสิ่งแวดล้อม ภายใต้ข้อกำหนด RoHS
ซึ่งเป็นการจำกัด หรือลดการใช้สารอันตรายในอุปกรณ์เครื่องใช้ไฟฟ้าและอิเล็กทรอนิกส์

- การลดการใช้สารทำความเย็นที่มีผลกระทบต่อการทำลายชั้นบรรยากาศโลก
โดยได้ใช้สารทำความเย็น ที่เหมาะสมแทน เพื่อลดและป้องกันการเพิ่มสูงของอุณหภูมิโลก

- การพัฒนาผลิตภัณฑ์รุ่นใหม่ ให้เป็นไปตามข้อกำหนดด้านการประหยัดพลังงาน
ในแต่ละตลาดทั้งตลาดในประเทศและตลาดต่างประเทศ

- การดำเนินกิจกรรมในการอนุรักษ์การใช้พลังงาน อาทิ การลดโหลดการใช้งานเครื่อง Air
Compressor การลดกำลังวัตต์ของหลอดไฟฟ้าฟลูออเรเซนส์
การลดการใช้พลังงานไฟฟ้าของเครื่องจักรตามแผนอนุรักษ์พลังงาน เป็นต้น

- การดำเนินการจัดการและควบคุมกากขยะอุตสาหกรรมอันอาจเกิดมลพิษต่อสิ่งแวดล้อม
สังคมท้องถิ่น ให้เป็นตามข้อกำหนดกฎหมายสิ่งแวดล้อม หรือข้อกำหนดที่เกี่ยวข้อง

ทั้งนี้บริษัทฯ ได้มีการเผยแพร่นโยบายสิ่งแวดล้อมไปสู่พนักงานทุกคนของบริษัทฯ
โดยการฝึกอบรมและทำกิจกรรมประชาสัมพันธ์ข่าวสาร
รวมทั้งการเผยแพร่นโยบายดังกล่าวไปยังบริษัทในเครือ และบริษัท ต่างๆ ที่เกี่ยวข้อง
อีกทั้งการจัดตั้งคณะทำงานด้านสิ่งแวดล้อม และมีระบบติดตามและพัฒนาระบบการจัดการสิ่งแวดล้อม
(EMS) ให้เกิดการดำเนินกิจกรรมตามนโยบาย และการพัฒนาปรับปรุงอย่างต่อเนื่อง

3.5) งานที่ยังไม่ส่งมอบ

- ไม่มี -